[pic] | KOMISIJA EVROPSKIH SKUPNOSTI |

Bruselj, 16.4.2008

COM(2008) 211 konč.

2008/0081 (COD)

Predlog

DIREKTIVA EVROPSKEGA PARLAMENTA IN SVETA

o spremembi Direktive 2006/66/ES Evropskega parlamenta in Sveta o baterijah in akumulatorjih ter odpadnih baterijah in akumulatorjih glede člena 6(2) o dajanju baterij in akumulatorjev na trg

(predložila Komisija)

OBRAZLOŽITVENI MEMORANDUM

1) Ozadje predloga

- Razlogi za predlog in njegovi cilji

Cilj tega predloga je pojasniti člen 6(2) Direktive 2006/66/ES.

- Splošno ozadje

Člen 6(2) določa, da se baterije in akumulatorji, ki ne izpolnjujejo zahtev iz Direktive 2006/66/ES, ne smejo dajati na trg ali da se morajo umakniti s trga. To določbo je mogoče razumeti tako, da je treba baterije, ki so bile zakonito dane na trg pred 26. septembrom 2008 in so še vedno na trgu po tem datumu ter ne izpolnjujejo zahtev te direktive, prav tako umakniti s trga.

Če se določba Direktive razume v skladu z zgoraj navedenim, bi to pomenilo, da bi velika količina baterij, ki so bile zakonito dane na trg, prezgodaj postala odpadek. To bi bilo v nasprotju z načelom zmanjševanja količine odpadkov. Zaradi tega bi lahko tudi naprave prezgodaj postale odpadek. Poleg tega bi umik teh baterij s trga ali njihova uskladitev z Direktivo državam članicam in industriji povzročila znatno upravno obremenitev. Če se člen 6(2) ne spremeni, bi to pomenilo, da je treba baterije, ki so še vedno na trgu in niso označene, označiti s podobo zabojnika za odpadke in kemijskimi simboli ali umakniti s trga. To bi vključevalo tudi umik s trga posebnih prenosnih baterij, ki vsebujejo višjo količino kadmija, kot je dovoljena v skladu s členom 4 Direktive 2006/66/ES, in umik naprav, ki ne izpolnjujejo zahteve, da se baterije lahko odstranijo, iz člena 11 te direktive.

Vsebina člena 6(2) je bila vključena že v prvotni predlog Komisije[1] za Direktivo 2006/66/ES. Komisija baterij, ki so bile zakonito dane na trg pred 26. septembrom 2008, ni nameravala umakniti s trga po tem datumu. Zato Komisija predlaga, da se ta določba pojasni in tako zagotovi pravna varnost v zvezi s to zadevo, da bi se izognili obstoju različnih pravnih sistemov v posameznih državah članicah, kar bi povzročilo težave pri vzajemnem priznavanju in motnje na notranjem trgu. Glede na to, da bi do te pojasnitve moralo priti pred 26. septembrom 2008, se predlaga kot „takojšnji ukrep“, da bi zmanjšali zgoraj navedeno upravno obremenitev.

- Obstoječe določbe na področju, na katero se nanaša predlog

Cilj tega predloga je sprememba člena 6(2) Direktive 2006/66/ES.

- Usklajenost z drugimi politikami in cilji Unije

Predlog je vključen kot takojšnji ukrep v okviru „Sporočila Komisije o takojšnjih ukrepih za leto 2008 za zmanjšanje upravnih obremenitev v Evropski uniji“[2].

Predlog je v skladu s Sporočilom Komisije z naslovom „Nadaljevanje trajnostne uporabe virov: Tematska strategija o preprečevanju in recikliranju odpadkov“[3], v katerem je eden od glavnih ciljev preprečevanje nastajanja odpadkov v skladu s ciljem večje učinkovitosti virov.

2) Posvetovanje z zainteresiranimi stranmi in ocena učinka

- Posvetovanje z zainteresiranimi stranmi

Uradnega posvetovanja z zainteresiranimi stranmi ni bilo zaradi nujnosti predloga in tudi zato, ker je cilj tega predloga zgolj pojasnitev ene določbe Direktive 2006/66/ES.

- Zbiranje in uporaba izvedenskih mnenj

Zunanja izvedenska mnenja niso bila potrebna.

- Ocena učinka

Priprava popolne ocene učinka za ta predlog, da bi zagotovili pravno varnost v zvezi s to zadevo, se ni zdela ustrezna, saj predlog zgolj pojasnjuje določbo Direktive 2006/66/ES. Ocena učinka se je opravila že pri pripravi Direktive o baterijah 2006/66/ES[4].

Če bi bilo treba baterije, ki so bile zakonito dane na trg pred 26. septembrom 2008, po tem datumu umakniti s trga zaradi neskladnosti z Direktivo 2006/66/ES, bi to negativno vplivalo na okolje, saj bi se ustvarili dodatni odpadki, potrebni pa bi bili tudi novi viri in dodaten prevoz. Ponovno označevanje in umik baterij s trga negativno vplivata na gospodarstvo zaradi upravne obremenitve, ki pri tem nastane.

Nekatere ocene na primer kažejo, da bi samo primarne baterije, ki ne izpolnjujejo zahtev glede označevanja in bi jih bilo treba umakniti s trga, ustvarile 123 000 ton prezgodaj nastalih odpadkov na ravni EU. Ocene kažejo, da bi ponovno označevanje zgolj dela baterij za ponovno polnjenje v EU, baterij, ki se uporabljajo v prenosnih računalnikih, brezžičnem električnem orodju in mobilnih telefonih, zaradi uskladitve z zahtevami glede označevanja iz Direktive 2006/66/ES pomenilo 400 milijonov EUR stroškov[5].

Predlagani ukrep ne zmanjšuje pomena cilja varstva okolja iz Direktive 2006/66/ES, saj zgolj pojasnjuje prvotni namen.

3) Pravni elementi predloga

- Povzetek predlaganih ukrepov

Ta predlog pojasnjuje člen 6(2) Direktive 2006/66/ES. Pojasnjuje določbo, da se baterije po 26. septembru 2008 ne smejo dajati na trg Skupnosti, če niso skladne z Direktivo 2006/66/ES. Če se zgodi, da se dajo na trg po tem datumu, jih je treba s trga umakniti. Predlog torej pojasnjuje, da baterij, ki so bile zakonito dane na trg pred 26. septembrom 2008 in ki so po tem datumu na trgu, ni treba umakniti s trga ali ponovno označiti, tudi če po tem datumu niso skladne z Direktivo 2006/66/ES. Predlog s pojasnitvijo te določbe zagotavlja pravno varnost v zvezi s to zadevo.

- Pravna podlaga

Predlog temelji na členu 95 Pogodbe ES, ker tudi člen 6 Direktive 2006/66/ES temelji na istem členu.

- Načelo subsidiarnosti

Načelo subsidiarnosti se uporablja, ker predlog ne spada v izključno pristojnost Skupnosti. Države članice ne morejo zadovoljivo doseči ciljev predloga, saj so za zagotovitev neoviranega delovanja notranjega trga potrebna usklajena prizadevanja.

- Načelo sorazmernosti

Predlagani ukrep ne presega okvirov, potrebnih za dosego cilja, saj se omejuje samo na člen 6(2) Direktive 2006/66/ES. Zato je v skladu z načelom sorazmernosti.

- Izbira instrumentov

Ker predlog zadeva spremembo člena direktive, je izbrani instrument direktiva.

4) Proračunske posledice

Predlog ne vpliva na proračun Skupnosti.

5) Dodatne informacije

- Poenostavitev

Ta predlog pojasnjuje in poenostavlja upravne postopke za javne organe in industrijo. Zmanjšuje upravno obremenitev ponovnega označevanja baterij, ki so bile zakonito dane na trg pred 26. septembrom 2008 in so po tem datumu še vedno na trgu, s podobo zabojnika za odpadke in kemijskimi simboli. Za javne organe poenostavlja izvrševanje Direktive o baterijah.

- Evropski gospodarski prostor

Predlog zadeva EGP in ga je zato treba razširiti na Evropski gospodarski prostor.

2008/0081 (COD)

Predlog

DIREKTIVA EVROPSKEGA PARLAMENTA IN SVETA

o spremembi Direktive 2006/66/ES Evropskega parlamenta in Sveta o baterijah in akumulatorjih ter odpadnih baterijah in akumulatorjih glede člena 6(2) o dajanju baterij in akumulatorjev na trg

(Besedilo velja za EGP)

EVROPSKI PARLAMENT IN SVET EVROPSKE UNIJE STA –

ob upoštevanju Pogodbe o ustanovitvi Evropske skupnosti in zlasti člena 95(1) Pogodbe,

ob upoštevanju predloga Komisije[6],

ob upoštevanju mnenja Evropskega ekonomsko-socialnega odbora[7],

ob upoštevanju mnenja Odbora regij[8],

v skladu s postopkom, določenim v členu 251 Pogodbe[9],

ob upoštevanju naslednjega:

(1) Pojasniti je treba člen 6(2) Direktive 2006/66/ES Evropskega parlamenta in Sveta[10], da lahko baterije in akumulatorji, ki so bili kjer koli v Skupnosti zakonito dani na trg pred 26. septembrom 2008 in niso skladni z Direktivo 2006/66/ES, po tem datumu ostanejo na trgu Skupnosti. Ta pojasnitev bi zagotovila pravno varnost za baterije, ki so bile dane na trg v državah članicah EU, in omogočila neovirano delovanje notranjega trga. Pojasnitev je v skladu z načelom zmanjšanja količine odpadkov in bi zmanjšala upravno obremenitev.

(2) Direktivo 2006/66/ES je zato treba ustrezno spremeniti –

SPREJELA NASLEDNJO DIREKTIVO:

Člen 1

Sprememba Direktive 2006/66/ES

Člen 6(2) Direktive 2006/66/ES se nadomesti z naslednjim:

"2. Države članice sprejmejo ukrepe, potrebne za preprečitev dajanja na trg baterij ali akumulatorjev, ki ne izpolnjujejo pogojev iz te direktive, po 26. septembru 2008.

Če se baterije in akumulatorji, ki ne izpolnjujejo zahtev iz te direktive, dajo na trg po tem datumu, jih je treba s trga umakniti.“

Člen 2 Prenos

1. Države članice sprejmejo zakone in druge predpise, potrebne za uskladitev s to direktivo, do 26. septembra 2008. Komisiji takoj sporočijo besedilo navedenih predpisov in korelacijsko tabelo med navedenimi predpisi in to direktivo.

Države članice se v sprejetih predpisih sklicujejo na to direktivo ali pa sklic nanjo navedejo ob njihovi uradni objavi. Način sklicevanja določijo države članice.

2. Države članice Komisiji sporočijo besedilo temeljnih predpisov nacionalnega prava, ki jih sprejmejo na področju, ki ga ureja ta direktiva.

Člen 3

Začetek veljavnosti

Ta direktiva začne veljati dvajseti dan po objavi v Uradnem listu Evropske unije .

Člen 4

Naslovniki

Ta direktiva je naslovljena na države članice.

V Bruslju,

Za Evropski parlament Za Svet

Predsednik Predsednik

[1] COM(2003) 723 konč.

[2] COM(2008) 141.

[3] COM(2005) 666 konč.

[4] COM(2003) 723 konč.

[5] Podatki: Dokument o stališču industrije (Recharge, Eicta, EPBA, EPTA AeA) o skladnosti z Direktivo o baterijah 2006/66/ES, 7. marec 2008.

[6] UL C , , str. .

[7] UL C , , str. .

[8] UL C , , str. .

[9] UL C , , str. .

[10] UL L 266, 26.9.2006, str. 1. Direktiva, kakor je bila spremenjena z Direktivo 2008/12/ES (UL L 76, 19.3.2008, str. 39).